**Редакцијски пречишћен текст**

На основу члана 123. тачка 3. Устава Републике Србије и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), а у вези са чланом 8. Закона о буџету Републике Србије за 2021. годину („Службени гласник РС”, број 149/20),

Влада доноси

**УРЕДБУ**

**о утврђивању Програма распореда и коришћења субвенција за подршку раду туристичких водича и туристичких пратилаца због потешкоћа у пословању проузрокованих епидемијом болести COVID-19 изазване вирусом SARS-CoV-2**

"Службени гласник РС", бр. 23 од 16. марта 2021, 38 од 16. априла 2021.

Члан 1.

Овом уредбом утврђује се Програм распореда и коришћења субвенција за подршку раду туристичких водича и туристичких пратилаца због потешкоћа у пословању проузрокованих епидемијом болести COVID-19 изазване вирусом SARS-CoV-2, који је одштампан уз ову уредбу и чини њен саставни део.

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 број 110-1981/2021

У Београду, 11. марта 2021. године

**Влада**

Председник,

**Ана Брнабић,** с.р.

**ПРОГРАМ**  
**РАСПОРЕДА И КОРИШЋЕЊА СУБВЕНЦИЈА ЗА ПОДРШКУ РАДУ ТУРИСТИЧКИХ ВОДИЧА И ТУРИСТИЧКИХ ПРАТИЛАЦА ЗБОГ ПОТЕШКОЋА У ПОСЛОВАЊУ ПРОУЗРОКОВАНИХ ЕПИДЕМИЈОМ БОЛЕСТИ COVID-19 ИЗАЗВАНЕ ВИРУСОМ SARS-CoV-2**

I. ПРЕДМЕТ

Програмом распореда и коришћења субвенција за подршку раду туристичких водича и туристичких пратилаца због потешкоћа у пословању проузрокованих епидемијом болести COVID-19 изазване вирусом SARS-CoV-2 (у даљем тексту: Програм), утврђује се распоред и коришћење субвенција за подршку раду туристичких водича и туристичких пратилаца због потешкоћа у пословању проузрокованих епидемијом болести COVID-19 изазване вирусом SARS-CoV-2.

II. ЦИЉЕВИ ПРОГРАМА

Основни циљеви Програма су:

1) очување туристичке индустрије Републике Србије;

2) подршка пружаоцима услуга туристичких професија;

3) очување запослености у области туризма;

4) обезбеђење услова за опоравак и планирање туристичке индустрије за следећу сезону као покретачког механизма за остале повезане привредне гране.

III. НАЧИН КОРИШЋЕЊА СРЕДСТАВА

Средства утврђена Програмом додељују се бесповратно.

Исплату средстава туристичким водичима и туристичким пратиоцима вршиће министарство надлежно за послове туризма (у даљем тексту: Министарство).

**Средства се додељују туристичким водичима и туристичким пратиоцима у периоду од два узастопна месеца, за сваки месец у висини од 30.900,24 динара по сваком туристичком водичу и туристичком пратиоцу, уплатом на динарски текући рачун код пословних банака.\***

\*Службени гласник РС, број 38/2021

**1. Право на коришћење бесповратних средстава**

Право на коришћење бесповратних средстава имају туристички водичи и туристички пратиоци.

Лице које има положен стручни испит за туристичког водича и за туристичког пратиоца, право на бесповратна средства може да оствари само по једном основу.

**2. Услови за доделу бесповратних средстава**

Право на бесповратна средства могу да остваре туристички водичи и туристички пратиоци који:

1) су држављани Републике Србије;

2) су положили стручни испит за туристичког водича или туристичког пратиоца у складу са прописима из области туризма;

3) су до дана ступања на снагу ове уредбе испунили законску обавезу замене легитимације, односно који поседују одговарајућу и важећу легитимацију;

4) нису у радном односу, укључујући и у привредном друштву чији су оснивач или члан, као и који нису радно ангажовани по основу рада ван радног односа;

5) не обављају самостално предузетничку делатност;

6) нису корисници права на пензију.

Проверу испуњености услова из става 1. тач. 1)–3) овoг одељка на дан ступања на снагу ове уредбе вршиће Министарство из званичне евиденције туристичких водича и туристичких пратилаца.

Проверa испуњености услова из става 1. тач. 4)–6) овог одељка на дан ступања на снагу ове уредбе вршиће се на основу података регистрованих у Централном регистру обавезног социјалног осигурања.

Након извршене провере из ст. 2. и 3. овог одељка, Министарство ће сачинити коначан Списак туристичких водича и туристичких пратилаца који испуњавају услове из става 1. овог одељка (у даљем тексту: Списак), који нарочито садржи податке о имену и презимену и броју легитимације.

Коначан Списак ће се објавити на сајту Министарства.

**3. Захтев за коришћење бесповратних средстава**

Захтеви за коришћење бесповратних средстава подносе се Министарству.

Јавни позив за подношење захтева за коришћење бесповратних средстава биће објављен на званичној интернет презентацији Министарства www.mtt.gov.rs.

Ради утврђивања предлога о стављању на располагање бесповратних средстава, министар надлежан за послове туризма решењем образује комисију са задатком утврђивања предлога о стављању на располагање бесповратних средстава корисницима који испуњавају прописане услове.

**4. Исплата бесповратних средстава**

Исплата бесповратних средстава извршиће се на динарске текуће рачуне код пословних банака туристичких водича и туристичких пратилаца наведених у коначном Списку.